Пъкуюл луй Соаре
Пъкуюл луй Соаре () е остров на Румъния в река Дунав, на около 15 километра североизточно от Силистра срещу селището Остров в Северна Добруджа.

Разкопките на острова през 1957 година и след това разкриват останките на крепост, която по размери (2,5 ха) може да се сравнява с т.нар. Вътрешен град на Плиска. В начина на градеж на стените, плана и устройството на кулите и други архитектурни и строителни характеристики крепостта на острова показва значителни сходства с тези в Плиска, Омуртаговия аул при с. Хан Крум и други прабългарски укрепления. Върху каменните блокове на крепостта и по други предмети се срещат и прабългарски писмени знаци, подобни на орхонските, определяни като рунни.

Някои историци локализират дома на Дунав, споменат в Търновския надпис на хан Омуртаг, на остров Пъкуюл луй Соаре. Изказвани са и хипотези, че крепостта на острова е била база за Дунавската флотилия на Първото българско царство, с която през 820-те години българите стигнали до Панония.

Румънските учени приемат, че се отнася за византийско укрепление, завладяно впоследствие от прабългарите.

Крепостта запазва своето значение до края на 14 век.

Източници

Литература 
 Diaconu, P şi D. Vilceanu. Păcuiul lui Soare – cetatea Bizantina. vol 1, Bucureşti 1972, p.27-46
 Кузев, Александър. Островната крепост до Дръстър, В: Български средновековни градове и крепости, 1, 1981, с. 196-200
 Овчаров, Д. Към въпроса за укрепителната дейност на българската държава по Долен Дунав през IX – Х век, Военноисторически сборник, XLVII, 2, 1979, с. 97-106

Вижте също 
 Плисковско-Преславска култура

Външни препратки 
  Овчаров, Димитър, Болгарская монументальная архитектура: Крепость на острове Пъкуйул луй Соаре

Острови на Румъния в Дунав
География на Добруджа
История на Добруджа
Византийски крепости